IN NOMINE SUMMĘ ET INDIVIDUĘ TRINITATIS, PATRIS ET FILII ET SPIRITUS SANCTI. Omne quod firmiter et inconvulse possidere cupimus, litteris et memorię tradere et ęcclesiasticis auctoritatibus communire debemus. Quapropter ego Rothbertus*, sanctę Lingonensis ęcclesię per voluntatem Dei episcopus, notum fore cupio omnibus tam futuris quam presentibus, qualiter dominus Guido* de Wangionis rivo, nostrę dilectionis presentiam humiliter adiens, magna devotione postulavit, ut beneficium quoddam, quod Deo et almo martyri Benigno Divionensis coenobii et sancto Stephano Wangionis rivi, ob remedium animę suę et parentum suorum, in manu domni beatę memorię viri Gerenthonis abbatis Divionensis donaverat, nos etiam, prout conveniebat, ex nostra parte concederemus, et pontificali auctori[ta]te et presentis cartę testimonio confirmaremus. Cujus justę et racionabili petitioni libenter adquiescentes, sicut pie et honeste postulaverat, ita Lingonis, in plenaria synodo nostra, consilio totius ejusdem ęcclesię, benigne disposuimus, et ad effectum perducere curavimus. Donamus igitur et concędimus eidem sancti Benigni Divionensis ęcclesię, et domno venerabili abbati Gerentoni atque successoribus ejus, et monachis sancti Stephani tam futuris quam presentibus, omnia quęcumque clerici qui in capella supradicti castri, quę de jure monachorum erat, communi possessione habebant vel habere debebant, videlicet: aecclesiam de Sarisiaco cum omnibus ad eam pertinentibus; dimidiam etiam capellam de Rohencurte et medietatem decimarum ipsius ęcclesię; de Maysnili decimam totam; altare de ęcclesia de Hericurte; terram de Gringcurte; medietatem quoque decimarum de Columbeiaco, ubi due sunt ęcclesię. Preterea ipse dominus Guido donat sancti Stephani monachis de suis rebus totam redecimacionem et ea omnia quecumque clerici illi habebant apud Maresiacum; quicquid etiam habebant in [ser]vis et ancillis et in aliis hominibus, et ea que habebant in foro et in furnis, et universa quecu[m]que supradicti clerici in omni loco de suo communi beneficio habebant vel habere debebant. Hęc omnia supradictus vir Guido, Wangionis rivi dominus, Deo et sancto Benigno Divionensis cenobii et beato Stephano in manu domini Gerentonis abbatis, laude et consilio amicorum suorum, domini scilicet. Lamberti*, fratris sui, Lingonensis arch[idiaconi], et venerabilis uxoris suę dominę Beatricis* atque filiorum suorum, Rothberti scilicet atque Guidonis*, fideliter donat et perpetuo jure habere concędit. Nos quoque ex nostra parte monachis illis hęc omnia donamus et concędimus et presentis scripti adnotatione manu propria confirmamus, et archidiaconis nostris laudanda et confirmanda porrigimus. S’ Lamberti archidiaconi. S’ Gocelmi* archidiaconi. S’ Wilenci* archidiaconi. S’ Warnerii* archidiaconi. S’ Ayrardi* archidiaconi. S’ Stephani* cancellarii. Acta sunt hęc Lingonis, in plenaria synodo, anno ab incarnatione Domini .M.C.VIII, Paschali .II. romanae cathedre pontificatum gubernante, Ludouvico* regnante, Roberto Lingonensis ecclesie episcopatum regente, indictione .I., epacta .XVII., concurrente .III. in bissexto. Ego Durannus, ad vicem domini Stephani, Lingonensis ęcclesię cancellarii, scripsi et dictavi. (Locus sigilli impressi).